बजीर रामदासै दै मरनै दे बाद ओदे चाचे नरैनू गी जेल्ला च बन्द करी दित्ता गेआ हा। ए बड़ा सिध्दा, सूध ते भगत आदमी था। स्यासत कन्ने उसगी दूरा दा बी बास्ता नेई था। उसी जेल्ला च बन्द करियै पुच्छेआ गेआ जे रामदासै ने गोला-बरूद बगैरा कुत्थें रक्खे दा ऐ? पर ओ के दस्सी सकदा हा? आखर उसी इस गल्ला उप्पर मजबूर कित्ता गेआ जे ओ अपनी कुड़ी दा डोली इक बुडढे लंगेह् बजीरै गी देना कबूल करै ते कन्ने बाई-बजालते दी जगीर बापस देई देऐ तां उसी मुक्ति थ्होई सकदी ऐ। ओ बचैरा हा, मन्नी गेआ। बाई-बजालते दी जगीर बापस लेई लैती गेई ते नरैनू गी छोड़ी दित्ता गेआ। पर उस बेल्लै इस खानदानै दी हालत बड़ी खस्ता होई चुकी दी ही। इस परिवारै ने पुराने थेह् बी इस बैह‌्मै च छुड़ी दित्ते जे इत्थें भूत-बासा होई गेदा ऐ। नरैनू दे त्रै पुत्तर हे-सिंह, सोह‌्नू ते सुरजन। जिन्दे चा सिर्फ सिंहू दी गै अग्गें लुआद चली। सिंहू दे पुत्तर बीरबलै दे घर गै भीमसिंह (M.L.A) दा जन्म होआ। ए खानदान इन्ना गरीब होआ गेदा हा जे आखदे न नरैमू ते ओदे पुत्तर सिंहू ने टब्बरै गी बड़े औखे जतनें ते अति तंगी च पालेआ। जमीनां शाहूकारें कच्छ रैह‌्न होई गेइयां। बीरबल ते ओदे झांएं फौजी नौकरियां करियै रैह‌्न पेदियां ए जमीनां छुड़काइयां। बजीर रामदासै दा इक गै पुत्तर हा जिसदा नां प्यारासिंह हा। ए नां महाराजा रणबीरसिंह होरें गै ओदी शकल सूरत दिक्खियै आपू रक्खेआ हा। पर चनोत्तरें पपर विश्‍वास नेई होनें करी प्यारासिंह गी महाराज ने अपने दरबारै च नौकरी नेई दित्ती ते ओ पुन्छै आले राजे कच्छ जाइयै नौकर होआ। उसदा बी इक्कै पुत्तर होआ सुन्दर।